b'\n_START_ARTICLE_\nTirensko morje\n_START_PARAGRAPH_\nTir\xc3\xa9nsko morje (italijansko Mar Tirreno) je del Sredozemskega morja ob zahodni italijanski obali. Na zahodu ga omejujeta otoka Korzika in Sardinija, na severu in vzhodu Apeninski polotok in Kalabrija, na jugu pa Sicilija. V o\xc5\xbeini med Korziko in celino preide v Ligursko morje, med Kalabrijo in Sicilijo pa je Mesinska o\xc5\xbeina, prek katere se navezuje na Jonsko morje._NEWLINE_Trideset kilometrov severno od Sicilije je skupina ognjeni\xc5\xa1kih oto\xc4\x8dkov, imenovanih Liparski ali Eolski otoki._NEWLINE_Najve\xc4\x8dja globina je 3.785 m. Morje le\xc5\xbei nad afri\xc5\xa1ko-evropsko prelomnico, zaradi \xc4\x8desar so pod gladino gorske verige in dejavni ognjeniki (Marsili, Palinuro in Vavilov jugozahodno od Neaplja)._NEWLINE_Prevladujo\xc4\x8di vetrovi so maestral iz doline Rone, lebi\xc4\x8d z jugozahoda, ter \xc5\xa1iroko in o\xc5\xa1tro z juga.'